khistorydata/jeongjo-sjw-relations huggingface dataset:
정조 2년
戊戌正月十三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見備局隄堰節目。殊甚詳備。以此遵行。則築堰無難。可無廢棄之土。而所可慮者。廟堂如是成節目後。外邑之依此遵行。未可知也。若無實效。則備局節目。便作外邑之休紙。此則廟堂各別嚴飭於諸道。期有實效。好矣。國榮曰。廟堂之隄堰公事。非不嚴明。而道臣及守宰。視若尋常。無意修擧。此乃痼弊也。今此節目。大臣與諸宰。皆消詳議定。當自廟堂各別嚴飭知委。而外邑之擧行。似勝於前矣。上曰。茂山幼學之疏。見之否。國榮曰。臣於到院時見之矣。上曰。廢四郡設邑之請。可謂迂闊矣。國榮曰。自前有此議論。而曾前廢棄。必有曲折。而兩界相接之地。今若有設置之擧。則邊釁亦可慮矣。雖有令廟堂稟處之敎。實無回啓之策。置之之外。無他道矣。上曰。然矣。事雖迂闊。千里裹足。有此陳請。其誠則可嘉。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨朴盛源坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書權心彦仕。
정조 2년
有政。吏批。判書金鍾秀進。參判徐浩修進。參議李義翊進。行左承旨鄭民始進。啓曰。大司成今當差出。而擬望之人乏少。承旨竝擬。何如。傳曰。允。以洪樂性爲工曹判書。柳戇爲大司成。尹心緯爲繕工副正。鄭亮采爲儀賓都事。李始郁爲中部都事。朴始榮爲南部都事。耆老所守直官崔鎭夏。兼春秋朴漢奎宋景煥閔游。學諭單韓相肇。楊州牧使鄭景淳今加通政。再政。鄭宇淳爲校理。李儒慶爲校理。朴在源爲副校理。趙時偉爲西學敎授。
정조 2년
兵批。判書李徽之龍虎營別取才坐起進。參判嚴璹病。參議尹坊病。參知李義弼入直進。行左承旨鄭民始進。副護軍李國賢。副司直趙重晦李奭輔。副司果尹行修。
정조 2년
傳于申應顯曰。擧條不爲啓下。展拜時不參人現告。勿施。
정조 2년
以十八日專經武臣殿講取稟。傳于朴盛源曰。爲之。
정조 2년
備邊司薦望。以李柱國爲平安兵使。
정조 2년
鄭民始啓曰。右邊捕盜大將李柱國。移拜平安兵使矣。在前如此之時。有他邊大將兼察之例。今番則何以爲之。敢稟。傳曰。左大將兼察。
정조 2년
又啓曰。右邊捕盜大將。以左大將兼察事命下矣。左邊捕盜大將張志恒牌招。以爲聽傳敎之地。何如。傳曰。允。
정조 2년
以大司成柳戇牌不進罷職傳旨。傳于申應顯曰。只推。
정조 2년
兵曹口傳政事。以李國賢爲右邊捕盜大將。
정조 2년
申應顯。以弘文館言啓曰。本館下番姑陞入直。事甚未安。今日政新除授校理鄭宇淳李儒慶。副校理朴在源。竝卽牌招。以爲推移入直之地。何如。傳曰。允。
정조 2년
又以吏曹言啓曰。成均館學諭金文端。除拜後過限未肅拜。依例罷黜。何如。傳曰。允。
정조 2년
大司憲李衍祥。大司諫徐有防。執義李亨元。司諫鄭宇淳。持平李思祚宋銓。獻納朴在源。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。執義李亨元。司諫鄭宇淳。持平李思祚宋銓。獻納朴在源。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻。金吾初定濟州地定配。籍没家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
執義李亨元啓曰。請大靜縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根。減死刑配之命。竝依本律施行。請薪智島薦棘罪人瑩中。設鞫嚴問。施以當律。措辭見上答府曰。不允。
정조 2년
獻納朴在源啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。十二人已物故外。亟令嚴鞫。夬施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請薦棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
正言李延年疏曰。伏以日月迅邁。歲色維新。伏惟聖孝。撫時衰慕。益復罔極。仍伏念臣本以愚魯。倖占科第。閑官漫職。尙懼不堪。邇班淸銜。初非自期。乃者薇恒新命。忽下於騎省卯酉之會。諸僚動色。一曹聳觀。臣身榮耀。尤當如何。在臣義分。固當竭蹶承膺。少伸叩謝之忱。而第臣於是職。誠有不可冒居者。蓋向來銓堂以臺望通擬事。至有陳疏論列之擧。則臣亦伊時通擬中人耳。臺端一步。鐵限在前。罪犯違傲。情甚危蹙。玆敢略陳微懇。仰瀆崇聽。伏乞聖慈。亟遞臣職。以重臺選。以安微分。不勝幸甚。臣雖不以言官自居。而目見國賊未討。王章未伸。忠憤所激。未忍終默。嗚呼。向來凶逆。萬古所無。追思而髮豎。欲語則心寒。妖腰亂領。雖幸伏法。元惡大慝。尙多假息。彼鄭妻龜柱樂任之爲劇賊。非但國人之所共誅。我殿下旣知其劇賊矣。至如相福瑩中之爲逆黨。非但國人之所共憤。我殿下亦知其爲逆黨矣。以殿下之明睿。旣知此賊輩之罪惡。則何所顧惜而一向容貸耶。一國之拂鬱極矣。三司之請討久矣。一日二日。上下相持。以至經歲經年。而猶復泄泄。國體之損傷。已無可言。而刑政之乖。實非細故。上而天災警告。下而人心憂危。如此而殿下猶不儆惕。尙無處分。臣實莫曉其故。而繼以憂歎也。噫。連啓中諸賊。孰非罔赦之罪。而惟彼三兇與福瑩等。尤不可一日偃息於天壤之間。國無法則已。苟有之則豈容如是其因循也哉。伏乞聖明。惕然改圖。赫然明斷。亟施三兇首惡之律。嚴正福瑩等黨逆之罪。以告先大王之靈。以副一國之望。則國家幸甚。萬世有辭矣。答曰。省疏具悉。討逆事靳允。予意有在矣。爾其勿辭察職。
정조 2년
副校理嚴思晩疏曰。伏以臣於日昨。仰暴微懇。冀蒙俯察。而批旨鄭重。開釋備至。此實曠絶之恩也。臣雙擎九頓。感淚被面。召牌之下。固當竭蹶趨承。粗伸義分。而第臣老母宿病。越添於換節之交。食飮全却。氣息凜綴。情私煎迫。實無蹔時離捨之勢。屢違召命。恭竢威罰。不意只推之命又下。以番次之苟簡。庚牌復臨。而母病夜來添重。肥膚烘熱。咳嗽猝劇雜試藥飮。少無動靜。臣方左右扶將。焦遑罔措。以此情理。實難離側。玆隨天牌。敢暴私悃。伏乞聖慈。俯垂矜諒。亟遞臣所帶之職。以便救護。仍治臣瀆擾之罪。以肅朝綱。不勝幸甚。答曰。省疏具悉。爾其勿辭。救護母病。
정조 2년
戊戌正月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今則吏判入來。都政當從近爲之矣。上曰。何間擇日云乎。國榮曰。念後爲之云矣。上曰。先朝御容移奉時。當設都監而其在仰體之道。事甚張大。今番則不必設都監。修理時。領相戶工判看檢爲之。好矣。國榮曰。在前御容移奉時。例設都監。而今番之不設。事面似涉苟難矣。上曰。大內移奉。與外殿移奉有異。雖不設都監。似無掣碍之事矣。國榮曰。聖敎誠然矣。上曰。召見大臣問議。然後修理擇日。當爲之矣。仍命書傳敎曰。明日次對。停。以璿源殿奉審時。有所下敎。三大臣及戶禮工判竝入侍。待領相入來後詣閤。又命書傳敎曰。政事當日爲之。呈辭工判許遞。今日政差出。命退去。諸臣以次出。
정조 2년
戊戌正月十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。命書傳敎曰。禮房承旨馳詣宗廟。祭物祭器奉審。諸執事進排官摘奸以來。上曰。今則冬節已過。春氣方生。酡酪進上停止事。分付內局。命讀公事。國榮讀奏。上曰。大司成旣出。學敎授申飭。好矣。國榮曰。旣有定式。雖不申飭。當依定式擧行。何必申飭乎。上曰。或有在外者。此則不可不變通矣。國榮曰。立法之初。不可等待。在外之人。固當變通矣。命書傳敎曰。在外儒臣學敎授竝改差。今日政差出。大司成待下批。牌招察任。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨朴盛源病。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書權心彦仕。
정조 2년
鄭民始。以都摠府言啓曰。今日入直內三廳武兼禁軍及軍兵中日習射。請出標信。傳曰。知道。
정조 2년
李敬養啓曰。領議政金尙喆。左議政鄭存謙。右議政徐命善。戶曹判書具允鈺。禮曹判書李景祜。工曹判書洪樂性。依下敎來侍矣。傳于曰。入侍。
정조 2년
李敬養啓曰。大提學前望單子。徐命膺落點矣。政官牌招開政。三館大提學。下批。何如。傳曰。允。
정조 2년
有政。吏批。判書金鍾秀進。參判徐浩修式暇。參議李義翊進。同副承旨申應顯進。以洪彦喆爲司諫。洪周萬爲獻納。金熹爲副修撰。行副司直尹得聖今加嘉義。年八十加資事承傳。嘉善朴東秀今加嘉義。淸北別武士都試時片箭沒技加資事。兵曹覆啓判下。兼弘文館大提學徐命膺。兼藝文館大提學徐命膺。兼知成均徐命膺單付。
정조 2년
兵批。判書李徽之病。參判嚴璹病。參議尹坊病。參知李義弼入直進。同副承旨申應顯進。副司直沈有鎭朴祐源曺遠振。
정조 2년
傳于李鎭衡曰。騎馬一匹立之。
정조 2년
傳于洪國榮曰。今夜弛禁事分付。
정조 2년
以校理李儒慶牌不進罷職傳旨。傳于申應顯曰。只推。
정조 2년
戊戌正月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。大臣及戶禮工判。皆入來乎。國榮曰。皆已來待矣。上曰。奉審出來後。將見大臣矣。國榮曰。唐家排設處修理之役。豫爲看審後。當有磨鍊。奉審時大臣及戶禮工判隨入。似好矣。上曰。卿言。是矣。予當自內進詣。卿與大臣以下。來待於萬安門外。可也。國榮曰。唐家處當出見樣。工匠固不當入之。而別看役則不可不入見矣。上曰。然矣。雖不設都監。役處浩大。事體甚重。別看役不可以一人爲之矣。國榮曰。似然矣。上曰。別看役。趙重璧可爲之。而金九三。能可解事乎。國榮曰。不下於趙重璧矣。上曰。然則此二人亦爲待令事。知委。可也。命退去。諸臣以次出。
정조 2년
戊戌正月十五日巳時。上詣璿源殿。奉審三大臣。戶禮工判同爲入侍時。領議政金尙喆。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。行都承旨洪國榮。行左承旨鄭民始。記事官柳孟養鄭東浚徐龍輔金勉柱。以次侍立。上具翼善冠淺澹袍圓領袍烏犀帶。自內詣璿源殿展拜。仍詣殿內奉審訖。上謂尙喆等曰。今日卽奉審日次。而且有第二室修改事。故玆召卿等。欲爲看審矣。上曰。先大王影幀。當奉安於第二室。而第二室甚狹。小陽傘繖扇。無排立處。東邊退半間。去壁通之。以爲繖扇陽傘排立之地則好矣。尙喆曰。此甚好矣。上曰。自內殿時或展拜。而此無展拜處所。且無祭物排設處。故欲於後庭。各立數間。地形足爲容立乎。卿等看審。可也。尙喆等看審訖。還奏曰。審其地形。則當建翼閣於東西。而東邊則爲內殿展拜處所。西邊則爲中排設廳。似好矣。上曰。此甚好矣。仍命工戶判進前。樂性允鈺進伏。上曰。第二室修改之時。第一室影幀。當移奉於養志堂。而累日權安。甚爲未安。可於一兩日內修改乎。允鈺等曰。外唐家則旣有泰寧殿舊所用件。當依下敎取用。而當只造內唐家矣。似於三四日內。可以畢役矣。上曰。與別看役輩詳細奉審後。從速擧行。可也。上曰。後庭當建東西翼閣矣。木石預爲措備。而開基日子。亦令日官從近推擇。可也。景祜承命先退。上曰。第二室所用祭床祭器及鈇鉞陽傘等屬。當及期新造矣。見樣及制度尺數。一依第一室詳審爲之。而懋盡精潔。可也。上仍詣養志堂。命大臣進前。尙喆等進伏。上曰。議號在近。不可無大提學。欲爲新圈。則予亦知公議之所歸。而禁將每以過謙。必欲圖免。其在成美之道。亦不可强進矣。尙喆曰。禁將旣經提學。且欲新圈。則捨斯人而莫可。實是公議之攸歸也。禁將雖欲圖免。其於公議之歸。何哉。禁將之欲免。實爲過矣。上曰。予亦非不知此。而今番則何必强迫乎。仍命書傳敎曰。議號在近。不可無文衡之臣。大提學前望單子入之。又命書曰。璿源殿第二室始役吉日。來月望間推擇事分付。禮曹又命書曰。前同知金九三趙重璧。別看役差下。冠帶常仕。上謂尙喆曰。今此修改時。至於設都監事。雖甚張大。其在重事體之道。亦不可無董役之官。卿與禁將。同爲看審始役則好矣。尙喆曰。當依下敎爲之矣。上命書傳敎曰。先朝御容。三月以後。當爲奉安於璿源殿第二室。其在仰述之道。決不可張大。勿設都監。戶禮工三曹判書及戶曹郞廳一員待令。重事體之道。不可無董役之官。大臣中領相監董。此是自內旣有前例。都承旨與領相。涓吉始役。上命退。諸臣以次退出。
정조 2년
戊戌正月十五日午時。上詣孝明殿。展拜入侍時。行左承旨鄭民始。右承旨李鎭衡。右副承旨李敬養。同副承旨申應顯。記事官鄭東浚徐龍輔金勉柱。以次陪從訖。上詣孝明殿展拜。仍詣殿內奉審訖。命書傳敎曰。右副承旨馳詣元陵。同副承旨馳詣景慕宮。奉審以來。仍還內。承史以次退出。
정조 2년
戊戌正月十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。璿源殿唐家處所。旣出見樣。磨鍊御容奉安几子。奉審然後。唐家當爲始役矣。上曰。然矣。卿與戶判。率別看役一人。詣泰寧殿。奉安几子。奉審然後。出見樣。可也。仍命賤臣曰。興化門東挾除標信留門事。分付兵曹。賤臣承命。分付。命退去。諸臣以次出。
정조 2년
戊戌正月十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。泰寧殿奉安几子。奉審則長短。何如。國榮曰。出見樣以視。則相當於璿源殿唐家排設處矣。上曰。今則無慮矣。國榮曰。然矣。上曰。御容移奉後。祭器不可不新造。此亦與戶判相議後爲之矣。國榮曰。當以銀器造成乎。上曰。姑未商量。而問度支所在之多寡。然後當決定矣。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨朴盛源坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書權心彦仕。
정조 2년
朴盛源啓曰。合辭方張之時。兩司無詣臺之員。事甚未安。除在外外。未肅拜呈告人員。倂卽牌招。何如。傳曰。允。
정조 2년
以備忘記。傳于鄭民始曰。今下弓矢。永達萬戶崔昌鎭處。給送。
정조 2년
傳于鄭民始曰。軍士房承旨。持日記入侍。
정조 2년
傳于朴盛源曰。副提調持加減交濟湯入侍。
정조 2년
以執義李亨元。持平李思祚宋銓。正言李延年等。牌不進罷職傳旨。傳于朴盛源曰。只推。
정조 2년
李敬養。以禮曹言啓曰。皇壇壇上及祭器等物。每年孟春。戶禮曹堂上奉審事定式矣。今正月二十日。臣曹與戶曹堂上奉審後。稟處。何如。傳曰。允。
정조 2년
朴盛源。以兵曹言啓曰。專經武臣講官加抄啓人員與減下人員。別單書入之意。敢啓。傳曰。知道。
정조 2년
又以義禁府言啓曰。因大司諫柳戅上疏。罪人安寬濟。前任梁山郡守時。貪虐窮民之狀。嚴査啓聞之意。行會本道矣。慶尙監司李性源査啓據。刑曹粘目內。罪人安寬濟。令該府處之事允下。而安寬濟前以他罪。屛裔於全羅道興陽縣。依例發遣府羅將。拿來後稟處。何如。傳曰。允。
정조 2년
司諫洪彦喆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請還寢福永酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請薦棘罪人瑩中。亟令王府。設鞫嚴問。夬施當律。措辭見上答院曰不允。
정조 2년
戊戌正月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。欽恤典則已爲頒賜乎。國榮曰。旣有待下敎頒賜之敎。故尙今置之矣。上曰。今日卽爲頒賜事。分付。國榮曰。依吏兵曹抄啓。落點頒賜乎。上曰。依此爲之。可也。上曰。永禧殿守僕。昨日璿源殿奉審時入參。不可無賞格矣。國榮曰。似然矣。上曰。永禧殿守僕二人。各木布二疋式題給。出榻敎上曰。諸承旨持公事入侍。出榻敎命退去。諸臣以次出。
정조 2년
戊戌正月十六日巳時。上御誠正閣。諸承旨持公事入侍時。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官鄭東浚徐龍輔金勉柱。以次進伏訖。上命讀公事。民始等。以次讀奏各道狀啓及各司草記。上命書判付。上曰。十八日文臣殿講試官。以十二日試官爲之。出榻敎敬養曰。再明日殿講處所。以何處爲之乎。上曰。以熙政堂爲之。仍命退。諸臣以次退出。
정조 2년
戊戌正月十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。唐家及翼閣治材。何處爲之乎。國榮曰。方於藥房內爲之矣。命讀禁府李漢一分養馬致斃勘罪供辭。國榮讀奏。命書判付。上曰。國馬分養。法意甚重。而近來守宰。全不致意。不善喂養。每致故失。此亦紀綱所在。國榮曰。分養之意。當初設法固好。而近來各邑。雖或受馬以去。鮮有肥澤以納。故失相連。未見其效。而徒爲各邑之痼弊。誠可悶也。上曰。牧場孳長。分養各邑。全爲需用之意。而有出無入。馬畜漸耗。此誠非細憂。國榮曰。國君之富。專在馬畜之蕃。而我國則馬政甚疎虞。牧場多不蕃殖。將來之憂。誠不淺矣。上曰。牧官擇送。則或可少勝耶。國榮曰。擇人以送。則必有可益之事矣。上曰。馬政一款。不可不一番變通矣。命退去。諸臣以次出。
정조 2년
戊戌正月十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命書傳敎曰。明日晝講爲之。上曰。文衡何時出仕云乎。國榮曰。曾以見職遭彈。其在廉隅。猝難行公矣。上曰。文衡出仕然後。議號當爲擧行。豈可以宿昔所遭。一味引義乎。國榮曰。聞今方陳疏。雖承批後。如非別般飭敎。似不可遽然出仕矣。上曰。都政何日爲之云乎。國榮曰。念四日間爲之云矣。上曰。何其日字之漸退云乎。國榮曰。其間皆有故日。故不得擧行云矣。命退去。諸臣以次出。
정조 2년
戊戌正月十六日初更三點。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。再明日殿講文臣擧案爲幾何乎。民始曰。未及修整矣。上曰。每多稱病在外人員。今番則應頉外。各別申飭。可也。上命書禮曹草記批答。又命讀各道狀啓訖。命退。承史以次退出。
정조 2년
朴盛源啓曰。合辭方張之時。憲府無詣臺之員。事甚未安。除在外外。呈告人員。倂卽牌招。何如。傳曰。允。
정조 2년
傳于朴盛源曰。武臣殿講執冊承旨。以文臣殿講執冊承旨兼行。
정조 2년
以校理李儒慶牌不進罷職傳旨。傳于朴盛源曰。只推。
정조 2년
以備忘記。傳于李敬養曰。每歲夏冬大政之日。勅勉于兩銓之臣。舊例也。予於昨年再昨年。遵而行之。亦有一二勅敎矣。予竊思之。旣不先事戒勅。乃反臨政勉諭。是何異於已寒而求衣。臨渴而掘井乎。雖尋常政令。不可應文塞責。而懋求實效。況此大政。注措官職。甄拔人才。鑑別用舍。所係非細者乎。初仕爲守令之階梯。守令係生民之休戚。揀初仕。所以擇守令也。擇守令。所以爲生民也。愼初仕守令之選。豈非爲政之本乎。十考五考之連上者。道褒繡褒之首稱者。可以奬而遷之。淸白吏子孫。戰亡人遺裔。可以錄而用之。嶺湖多經術之士。西北饒武勇之材。尤當悉心搜羅者也。至若激揚之政。不可不念。而抱才之人。豈其終枳。隄防之道。不可不嚴。而漏網之魚。何必盡察。此皆銓臣當務之急。可不勉諸。噫。循資之格。流內之式。固是銓家之掌。故不過一吏事耳。曷若進賢退不肖爲國家儲良材乎。此予所以有味乎前史。而申複於卿等者。咨爾兩銓之臣。念予先甲之諭。公而取之。明而辨之。以答予眷眷懋實之意。
정조 2년
申應顯。以弘文館言啓曰。校理李儒慶。旣有只推之命。副校理嚴思晩。由限已過。竝卽牌招察任。何如。傳曰。允。
정조 2년
又以弘文館言啓曰。新除授副修撰金憙。時在公忠道連山地。經筵入番事緊。請斯速乘馹上來事下諭。傳曰。依啓。
정조 2년
李敬養。以禮曹言啓曰。依傳敎。丙申條倭獻進上物種中欠縮事。進上齎來萊府監色及廂庫庫子等。一倂捉致査問。則監官盧大星。色吏金宗海等所告內。自前倭供物種。本府府使監封上送。而倭稱素劣。故雖有些少欠縮。領來監色等。待下敎備納。而今番則廂庫稱子新造之致。有此數多欠縮爲供。廂庫庫子朴枝榮楊德福等所告內。以爲本庫官員所見處。與領來監官色吏眼同。依稱子一一捧上。而所縮之數。據實草記而已。豈有幻弄之事爲供。每年倭獻中欠縮。雖有多少。無歲無之。則倭秤之劣云者。不爲無據。而今番欠縮之過多。歸之於廂庫稱秤之新造。雖不知斤兩輕重之果如何。而倭獻物種。旣是東萊府稱量堅封上送者。則莫重供獻之物。有此欠縮。封進官推考警責。本曹亦有不善檢飭之失。惶恐待罪之意。敢啓。傳曰。知道。勿待罪。
정조 2년
事變假注書李信祜書啓。臣敬奉聖旨。馳往傳諭于水原府東北面萬山里。成均館祭酒臣宋德相所住處。驪州牧邑內上東里。前參議臣金亮行所住處。開城府中。司憲府掌令臣兪彦鏶所住處。廣州府旺輪面沙川里。司憲府掌令臣金鍾厚所住處。則德相以爲。臣病淹床笫。萬念灰泠。忽於千萬夢寐之外。近侍辱臨。傳宣聖諭。十行綸綍。辭旨隆摯。此蓋我聖上新正招徠之盛擧。而如臣無似。濫廁其間。惶懼猥越。求死無路。到此地頭。亟欲一進天門。以自呈其空疎老敗之實。仍卽乞身。退死溝壑。而目下病狀。實無自力登道之望。罪上添罪。尤增悚惕。臣精昏氣促。語無倫脊。倘或賤疾少間。謹當以文字。更暴危衷。亮行以爲。臣之病狀危苦。前後敦召之下。末由趍承。第切惶蹙。卽於夢想之外。史官臨宣別諭。責勉愈隆。顧此糞土賤臣。何以得此於聖明也。臣伏讀再三。不勝隕越。臣躬逢聖際。而蒙此不世之異數。苟可以自力。則何敢宜然不動哉。惟其目下證形。喘促拘攣。雖庭除之間行步亦艱。其何以出入闕庭。登降法筵耶。此臣所以屢被明命。未能蠢動者。而今又虛辱王人。尤增萬死。臣之此言。非敢謾飭。實史官之所親見也。更當以文字。封入縣道。以俟威譴。彦鏶以爲。臣夢想之外。忽伏蒙史官遠辱。宣以別諭。對時進修之誠。求助招徠之意。藹然於十行之中。臣伏地擎讀。且惶且感。寸忱自激。念臣不稱之實。難强之疾。已悉於前後控龥。日月之明。庶幾俯燭。而虛銜尙縻。敦召混及。撫躬慙悚。益無所措。見方狗馬賤疾。挾感增劇。委頓床席。容俟少間。謹當冒上文字。以聽處分。鍾厚以爲。臣伏見聖上於歲改之初。親製敦諭。特遣近侍。歷召在野諸臣。而至及於如臣無似。臣奉讀聖諭。辭旨諄摯。洋溢連紙。拜稽踧踖。惶懍靡措。顧以量能度分。無計變動。則逋慢之罪。於是益大。從當冒入一封。仰請威譴云矣。敢啓。傳曰。知道。
정조 2년
大司憲李衍祥。大司諫徐有防。執義李亨元。司諫洪彦喆。持平李思祚宋銓。校理鄭宇淳。副校理朴在源。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。大司憲李衍祥。大司諫徐有防。執義李亨元。司諫洪彦喆。持平李思祚宋銓。正言安廷玹啓曰。請新智島定配罪人敬彬。熊川縣定配罪人成運。亟令王府。更爲設鞫得情。請還寢象厚。放歸田里之命。仍施絶島定配之典。請洪樂任亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻。金吾初定濟州定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。持平宋銓啓曰。請大靜縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡爲奴罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島定配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根。減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
大司成柳戅疏曰。伏以居諸易得。歲籥重新。孝明殿望祭奄過。終祥只隔一月。伏惟聖孝。撫時哀慕。益復罔極。仍伏念臣。百無一能。最居人下。猥蒙聖朝之拂拭。屢叨踰分之寵擢。撫躬慙悚。若隕淵谷。卽者國子新命。忽下於夢想之外。感激惝怳。靡所容措。顧臣無似。雖陳力於閑司。趨走於漫職。猶懼才器不稱。僨誤必至。況玆師儒峻選。何嘗彷彿於滅裂之如臣者。而誤恩之荐加。乃至此極耶。方當聖明御極。治具畢張。士習之復古。文風之丕變。尤是有之大政。苟非經術才行。超詣等倫。有足以厭服一世。矜式多士者。則宜莫以居此任者。臣亦曾於登筵之日。以極擇之意。敢陳愚見。矧今才彦林立。何患無其人。而不少難愼。濫竽苟充。至令賤臣。首膺是選。臣之自顧惶愧。已無可言。而其在朝家遴選之方。尤豈不大有欠於覈實之政耶。臣向叨言責。三朔尸素。忱誠未孚。懲討不行。忍與君讎國賊。尙戴一天。有臣如此。而威罰不加。恩榮反隆。不忠無狀。臣方訟愆之不暇。其敢貪天之寵。更冒於匪分之任乎。由前而論。則才學空疎而不合敎冑之重選。由後而言。則罪戾徒積而無望榮途之更玷。言出肝膈。實非飾讓。伏乞聖慈。俯垂鑑諒。亟收臣新除職名。以重公器。以安私分焉。答曰。省疏具悉。爾其勿辭察職。
정조 2년
戊戌正月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀禮曹問啓草記。國榮讀奏。上曰。近來倭獻物種。比前品劣。而甚至於稱量之物。斤數太欠縮。廂庫所屬。諉之於該府監色。故或慮廂庫之幻弄。令該曹問啓矣。監色反諉於廂庫。未知其孰是孰非矣。國榮曰。觀此問啓。則廂庫所屬。不無濫捧之弊。而全是監色輩操弄矣。上曰。然矣。命讀諸道啓本。國榮讀奏。上曰。都政時申飭傳敎。徒循常例。便作文具。銓官豈有實心奉行之理乎。此等事。初不如不爲。今番則闕之無妨矣。國榮曰。此雖例飭。卽是舊法。不可全然廢之矣。上曰。然則略悉勉戒之意。前期飭諭無妨耶。國榮曰。此甚好矣。若以實情例飭。則宜有激勵之道矣。命退去。諸臣以次出。
정조 2년
戊戌正月十七日巳時。上御誠正閣。晝講入侍時。知事李徽之。特進官徐浩修。參贊官申應顯。侍讀官鄭宇淳。檢討官安聖彬。記事官鄭東浚徐龍輔金勉柱。宗臣凝善君燨。武臣副護軍金光泰。正言安廷玹。以次進伏訖。上讀前受音訖。宇淳進講論語。讀自王孫賈問曰。止我愛其禮。上讀新受音訖。宇淳曰。子曰周監於二代。郁郁乎文哉。吾從周。夏商忠質。極其盡美。而久則自然生弊矣。至周。乃於忠質之道。極盡損益之方。故禮樂制度。自至於彬彬郁郁。似非初欲尙文而然也。且以文勢觀之。監於二代云云。乃所以見折衷之意也。後世人心。慙不如古。則忠質尤爲緊切。而第於行政制治之際。雖欲先務忠質。而自然易致於文勝。政令施措之間。必以忠質二字。深爲聖念焉。聖彬曰。射有禮射武射。治世行禮射。兵爭尙武射。而武射者。不常有之射也。禮射者。不可無之射也。故武王克商。散軍郊射。而貫革之射息。此章。孔子歎周衰禮廢。列國徒尙武射故也。我朝則兵革久不用。而武則以武技取人。故貫革之射。人皆學之。而至於禮射。則絶無聞焉。大射禮鄕射禮。卽禮射之可以觀德者。時平之時。其所學習。反不如貫革之射。升降揖讓。體直心正。不專取力。只觀其德者。卽古之道也。而可以習禮容導風俗之大者。故敢此仰達矣。上曰。上下番所陳皆好矣。徽之曰。此章夫子之答王孫賈。辭不迫切。又非勉强。於此可以見聖人氣像矣。浩修曰。夫子雖曰吾從周。若使夫子當之。則亦不必盡從周不無折衷於其間者矣。應顯曰。入太廟每事問。可見聖人於至敬之地。致其敬謹之至也。蓋此問之一字。於人君爲治之道。最爲亦切。好問則其效至於裕。自用則其害反至於小。以聖君哲辟。不恥下問者。便是以多問於寡。以知問於不知。似若無所益。而採彼一得之見。以爲吾取人爲善之道者。所益誠大矣。伏願體念焉。上曰。所陳俱好矣。上曰。郁郁乎文。卽指周盛時文質俱備之文乎。卽指周末文勝之文乎。徽之曰。似指文質俱備之文矣。上曰。周監乎二代。郁郁乎文哉。若使夫子。得位而行道。則必損益於夏商周三代之文矣。浩修曰。以乘殷之輅。服周之冕見之。其損益可知矣。上曰。夫子入太廟每事問。而及聞或者之言。又曰是禮也。是禮也三字。何如。浩修曰。此非聖人分疏之言也。矜或者之無知識。故發此敎。以明敬謹之所以爲禮也。此亦夫子敎人之意也。上曰。此亦敎人之言誠好矣。上謂浩修曰。大提學何間當行公乎。浩修曰。臣父有情勢。故義不敢行公矣。上命經筵先退。廷玹所啓。請大靜縣爲奴罪人金壽賢。更令王府。設鞫嚴問。依律處斷。上曰。不允。又所啓。請爲奴罪人河翼龍金重得。亟令王府。設鞫得情。夬正王法。上曰。不允。又所啓。請海南縣定配罪人李弘濟。亟令王府。設鞫嚴問。上曰。不允。又所啓。請海南竄配罪人金載順。亟令王府。設鞫嚴問。上曰。不允。又所啓。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。上曰。不允。又所啓。請寢竄逐罪人朴宗岳放釋之命。上曰。不允。又所啓。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又所啓。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。上曰。不允。又所啓。請寢福永酌處之命。依律處斷。上曰。不允。又所啓。請海美縣定配罪人申光復。更令王府。嚴鞫得情。上曰。不允。又所啓。請楸子島定配罪人尹弘烈。亟令王府。設鞫嚴問。上曰。不允。又所啓。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府。嚴鞫得情。快正王法。上曰。不允。又所啓。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。又所啓。請減死安置罪人大燮。亟寢酌處之命。仍令王府。設鞫得情。快正王法。上曰。不允。又所啓。請減死罪人弼海。亟寢酌處之命。仍令王府。設鞫得情。快正王法。上曰。不允。又所啓。請放逐鄕里罪人尹得毅。施以屛裔之典。上曰。不允。又所啓。請韓後翼。卽令王府。嚴鞫得情。快正邦刑。上曰。不允。又所啓。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。又所啓。請亟收洪良浩慶興府使除授之成命。以嚴隄防。上曰。不允。又所啓。請恒善支屬。亟命散配。日謙兄弟。竝投絶島。以嚴隄防。上曰。不允。又所啓。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。又所啓。請薦棘罪人瑩中。亟命王府。設鞫嚴問。快施當律。上曰。不允。以咸鏡監司趙㻐狀啓。命書曰。不忝哭班。殊極駭然。中軍李潤彬。拿問定罪。上命退。諸臣以次退出。
정조 2년
戊戌正月十七日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官鄭東浚徐龍輔金勉往。以次陪從。上具衰服詣孝明殿。親行晝茶禮。儀註上同仍還內。承史以次退出。
정조 2년
戊戌正月十七日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。俄者備忘頒布乎。國榮曰。已頒布矣。上曰。今番傳敎。比例飭稍優。或有實效否。國榮曰。十行絲綸。旣勤且至。有司之臣。敢不惕意奉行乎。上曰。柳戅曾以文臣試官。明當入參。而疏批未下之前。不可入來乎。國榮曰。承批然後。可當入參矣。命書大司成柳戅疏批。命退去。諸臣以次出。
정조 2년
藥房都提調徐命善。提調具允鈺。右副承旨李敬養啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠嬪宮氣候。何如。臣等不任區區憂慮。敢來問安。竝此仰稟。傳曰。知道。王大妃殿惠嬪宮氣候一樣矣。後日次入侍宜矣。
정조 2년
王大妃殿惠嬪宮中宮殿。藥房口傳問安。傳曰。知道。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而專經武臣殿講相値。不得爲之之意。敢啓。傳曰。知道。
정조 2년
李敬養。以承文院官員。以都提調意啓曰。院有料寫字官四十員額內。別付司果李胤彬在喪。終制間。其祿窠姑付取才窠。充數元額。以爲勸奬之地。何如。傳曰。允。
정조 2년
大司憲李衍祥。大司諫徐有防。執義李亨元。司諫洪彦喆。持平李思祚宋銓。校理鄭宇淳。副校理朴在源嚴思晩。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。執義李亨元。司諫洪彦喆。持平李思祚宋銓。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚。放歸田里之命。乃施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施拏籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削叛罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根。減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
司諫洪彦喆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請還寢福永酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩。慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭抜劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。夬施當律。措辭見上答院曰。不允。
정조 2년
兼刑曹判書蔡濟恭疏曰。伏以臣。行負神明。殃積于躬。年垂六十。㷀然無一子矣。念臣父祖。秉謹無顚。宜不至勦絶其嗣。而顧臣上誤天鑑。名位亢極。寒門速戾。過福媒災。遂使幾千年相傳之姓。至臣身而泯然中絶。未有能繾之者矣。孟子曰不孝有三。無後爲大。臣之不孝之罪。無以自贖。雖作餒乏鬼。而固無所惜。而緣臣不孝。使父母之祀。靡有所托。則雖死將爲。不瞑之魂矣。臣用是憂懼。不遑寧處。與臣同曾祖弟順康園守奉官臣敏恭。義以其子名弘遠年十七者。爲臣之子。繼絶存亡。王政攸重。玆敢泣訴於父母孔邇之前。伏乞聖慈。察臣情之絶悲。念人倫之至重。特命儀曹。援禮以施。則闔門之感載攢祝。非結草何以圖報。衷情所迫。敢將私事。仰瀆天聽。死罪死罪。答曰。省疏具悉。疏辭下該曹稟處。
정조 2년
戊戌正月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。璿源殿第二室祭器數爻。豫爲磨鍊然後。祭床當爲造成矣。國榮曰。然則依一室所用器數爲定乎。上曰。一室器數殆過七八十器。此不免禮煩。予意則限四十器。磨鍊定式。好矣。國榮曰。聖敎誠然。當更爲商量爲之好矣。上曰。廿一日卽景慕宮誕辰也。不勝悲慕之懷。欲行酌獻之禮矣。國榮曰。動駕之路。以何處爲之乎。上曰。欲以日瞻門爲之矣。國榮曰。攔後依例爲之乎。上曰。往來之間甚近。不必攔後。置之無妨矣。上曰。侍衛整齊。承史詣閤。命退去。諸臣以次出。
정조 2년
戊戌正月十八日巳時。上御熙政堂。專經文武臣殿講入侍時。行都承旨洪國榮。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具布裹翼善冠布圓領袍。殿座訖。文所試官右議政徐命善。兵曹判書李徽之。吏曹參判徐浩修。吏曹參議李義翊。禮曹參議吳載紹。刑曹參議趙英鎭。行副司直柳戇。武所試官領議政金尙喆。副司直張志恒。行副司直李秉模。宣傳官李長燁。吏曹佐郞沈豐之。兵曹正郞趙時偉。率講員行四拜訖。以次進伏。民始曰。武試官李漢膺。聞有實病。來詣闕下。而不能入來云矣。上曰。武所試官前望單子入之。賤臣承命出。捧入前望。上落點李邦一。上曰。武試官少退。待文講畢入侍。可也。尙喆命善進前曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上謂尙喆曰。再明日卽景慕宮生辰。故欲由日瞻門。親行酌獻禮矣。仍命書傳敎曰。今月二十一日。卽景慕宮生辰也。當展拜酌獻禮。禮曹知悉。又命書曰。當以日瞻門進詣。軍兵依前定式磨鍊。上曰。大提學徐命膺牌招。景慕宮酌獻禮祭文製進。出榻敎尙喆曰。前平安兵使李國賢。方帶捕將。且兼都監中軍。西閫交印。不可多日遲滯。新兵使李柱國。使之一兩日內。辭朝。何如。上曰。依爲之。出擧條上命講員進講。講員柳頣玄等。以次進講。上謂命善曰。凡文臣未分館。則皆不參於殿講及製述云。何也。命善曰。此是前例云矣。上曰。此不過謬例。此後各別申飭。勿論未分館已分館。皆令進參。可也。文臣殿講畢。上曰。前後殿講。連三次不通人。皆抄出。可也。民始曰。今番則連三次不通人員。自禮兵房。皆直捧傳旨乎。上曰。依。上曰。武所試官入侍。尙喆等進伏訖。講員吳載光進講。上曰。吳載光非但不通於講。其折旋之際。亦多失措。渠旣如此。何以檢下乎。當處分。退去待令事。分付。上曰。大提學入來乎。注書知入。賤臣承命出還奏曰。牌不進云矣。上命書傳敎曰。連違召牌。尙不膺命。事甚未安。大提學徐命膺。更爲牌招察任。武臣殿講畢。上曰。誰爲壯元乎。志恒曰。朴基豐爲壯元矣。上命書傳敎曰。飭勵之下。非徒蔑連四次純不。可知其不警懼之心。宣傳官具純。拿問處之。臨講而聱牙。擧措則駭眼。如此而不可循次序陞。以壞官方。訓鍊院正吳載光汰去。又命書傳敎曰。專經武臣殿講。每等未或廢焉。乃是奬勸之意。較之昨年。尙無實效。熟者未見其愈熟。而劣者益見其愈劣。可勝駭然。講旣不習。射亦然乎。明當試之以射。其令兵曹知悉。上謂尙喆曰。文臣殿講。亦近文具。而至於武臣殿講。尤不成樣。明日欲爲武臣朔試射以試之矣。尙喆曰。以今日講員觀之。多不成樣。連爲申飭。則庶可有效。而今番吳載光處分之後。似有大效矣。上曰。明日武臣堂下試射時試官。以今日試官爲之。出榻敎仍命退。諸臣以次退出。
정조 2년
戊戌正月十八日酉時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。具純之四次不通。專無警惕之意。良可寒心。國榮曰。雖緣職事之奔忙。不能謹讀。至於四次純不。實爲駭然矣。上曰。昨日李潤彬拿處傳敎。不爲頒布云。該房之事。極是不審。國榮曰。莫重傳敎之不卽頒布。殊涉稽緩矣。上曰。兩司書吏。朝報請卽古例。而近來坐直承旨。初不捧講。故每有如此之弊。此後則各別申飭。可也。命退去。諸臣以次出。
정조 2년
傳于鄭民始曰。都承旨入侍。
정조 2년
傳于朴盛源曰。記過人分軍部將金就明。令兵曹決棍三度。中呼名官趙鎭昌。令訓局決棍五度。訓鍊都監把摠具世元。哨官李命坤。守禦廳哨官朴希彦。竝自其營。參酌決棍。宣傳官趙雲履林永孝。亦令自其廳施罰。皆於過酌獻禮後擧行。勿出朝報
정조 2년
朴盛源。以兵曹言啓曰。二所監軍朴基豐。受點之後。更鼓已深。尙不受牌。該廳書員來告。朴基豐遍築城內。莫知去處云。監軍受牌。何等嚴重。而至於更爲付標之境。事之未安。莫此爲甚。其在事體。不可不科治。監軍朴基豐。拿問定罪。何如。傳于朴盛源曰。追點監軍。旣是元在城外者。則固當卽爲稟啓。不至夜深可也。到今三鼓旣下之後。始乃以莫知去處樣草記。甚是失着。而況監軍非下人。則科治云者。尤極駭眼。兵曹當該堂上。從重推考。何必更爲落點。以監軍單子中兵曹首郞廳差下。催促受牌。闕門卽爲下鑰。若復遲滯。今夜其可不得行巡。揆以紀綱。焉有是理。該曹堂郞。難免重勘。以此嚴飭。此草記勿施。
정조 2년
朴盛源。以義禁府言啓曰。前正郞李正薰。兵曹佐郞李殷模。前佐郞金鎔權偀李泰賢。成均館典籍尹在陽。學錄姜鳳瑞。權知承文院副正字李祖承李錫夏金載瓚等禁推事。傳旨啓下矣。李正薰金鎔權偀李泰賢尹在陽姜鳳瑞李祖承李錫夏等。今方待命。卽爲拿囚。而李殷模入直兵曹。替直後拿囚。金載瓚下去平安道三登縣云。依例發遣府羅將。拿來。何如。傳曰。允。
정조 2년
戊戌正月十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日擧子。其數夥然。而三技分射之際。似有遲延之慮。一日內似難畢試矣。上曰。然則設貫革。分所入射好矣。國榮曰。分所爲之。則可以畢射矣。上曰。旣於試講。皆不成樣。故有此試射。得無無分才落者乎。國榮曰。柳片騎芻。合爲十巡。則雖至下之才。豈有無分之理哉。上曰。時刻入之。侍衛整齊。承史詣閤。命退去。諸臣以次出。
정조 2년
戊戌正月十九日巳時。上詣春塘臺。武臣堂下朔試射入侍時。行都承旨洪國榮。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官鄭東浚柳孟養徐龍輔金勉柱。以次侍立。上具布翼善冠布圓領袍。乘輿出宣化門。由協陽門詣春塘臺幕次。殿座訖。試官領議政金尙喆。副司直張志恒。行副司直李邦一。行副司直李秉模。宣傳官李長燁。吏曹佐郞沈豐之。兵曹正郞趙時偉。率應射射員。行四拜禮訖。以次進伏。尙喆曰。夜間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。應射人爲幾員乎。兵曹判書李徽之曰。一百四十餘人矣。上曰。當於今日內畢試乎。徽之曰。日暮前可以畢射矣。上曰。守門將則何不應射乎。志恒曰。此前例然矣。上命射員入射。上曰。六兩亦爲待令乎。志恒曰。古例朔試射。柳葉箭爲七巡。片箭爲二巡。騎芻爲一巡。而於此三技無分然後。乃射六兩。故六兩未及待令矣。上曰。柳葉箭使之先射可也。上曰。諸試官詳載矢數於試記。而錚鼓亦分明上之事。分付。上曰。訓將事誠駭然矣。帳殿記過之人。肆然入射。漫不知之。紀綱所在。誠極可駭矣。尙喆曰。自中呼名所呼名。故入射云。訓將則似未及知之矣。上曰。勢或然矣。而訓將亦難免不能檢飭之罪矣。上曰。訓鍊大將張志恒。越俸一等。出榻敎上曰。御營及摠戎兩使。身爲武將。踰月引疾。體統所在。誠極駭然。其令卽速入來主試事。分付。上曰。今覽試記。命官試記。則明載矢數。而參試官試冊。多不錯誤。參試官一竝推考。上謂尙喆曰。日勢已暮。六兩騎芻。似難盡試。此兩技旣不盡試。則十一矢內。未滿四矢者落職。雖曰古例。而今無可論。六兩騎芻。特爲除之。立帿箭貫革。而只令射員中無分者入射。此又無分。則不可無罰而爲如何。尙喆曰。聖意實出於曲念武士。渠輩又於帿箭。無一分者。則不可無罰矣。上命書傳敎曰。堂上試射。各技十一巡內未滿四矢者落職。卽古例也。昨因年少武弁。全不習講。擧措駭然。有今日試射之敎。而初意不在於迫切矣。今見試記。未滿四矢及元無一分者。數甚夥然。至於七十餘人之多。若準法處之。則勸獎之意。或歸於沙汰之科。故六兩騎芻兩技。特爲除之。以帿箭貫革。只令無分者入射。其中柳片得中。而未滿四矢者。今番特爲勿論。只以無一分者當施罰。此爲武士曲念之意。各令知悉。此後勤課講射。俾無才落之弊。國榮曰。今此傳敎。實是寬典。渠輩聞此。若不感激。又不慙恧。則便無人心矣。上曰。今日赴射人員。皆令來待帳前。射員以次進伏。上命承旨。讀傳敎聽之。又命釋解以聞。仍下敎曰。今日試射。實出於激勸武士之意。而如是曲念之後。又不肄習。則實難復貸。爾等知悉。仍命退去。上謂尙喆曰。又於帿箭貫革無分人。則當何以處分乎。尙喆曰。至於帿箭無分人。則當有處分矣。上曰。以拿處爲之。則何如。尙喆曰。此甚好矣。帿箭試射畢。上曰。無分人爲幾員乎。志恒曰。合爲六人矣。上命書傳敎曰。宣傳官金燨。都摠都事金宗煜。訓鍊都監把摠韓聖範。訓鍊院僉正邊德淳。武臣兼宣傳官李漢佐。訓鍊院參軍金振聲。俱是無一分之人。難免汰去。而又從寬典。姑許肄習之暇。一竝拿問處之。尙喆曰。今下傳敎。實是寬典之寬典。此後則似有激勵之效矣。上曰。大提學日事違牌。景慕宮酌獻禮祭文。尙不製進。殊甚未安。更爲牌招。上曰。牌去來催促。少間又爲違牌。上命書傳敎曰。藝文提學。卽速牌招。使之製進。上曰。藝文提學亦爲違牌乎。民始曰。又爲違牌矣。上命書傳敎曰。酌獻禮祭文製進然後。今日可以代押。而大提學及藝文提學。日事違牌。無意製進。揆以體統。萬萬寒心。藝文提學金鍾秀從重推考。更爲牌招。卽爲製進。上命試官以下先退。少間。上乘輿出明光門。上曰。泥濘如此。而兵曹及守直中官。不爲修治。設置兵曹。將焉用哉。仍命書傳敎曰。兵曹入直堂郞及建極堂中官。後苑守宮中官。一倂罷職。仍還內。諸臣以次退出。
정조 2년
戊戌正月十九日初更四點。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。奉湯劑進前。上進御。上曰。今番試射。意在勸獎。而雖云渠輩之不才。因此盡爲沙汰。則事甚迫切。故特爲參酌勿論。而如是曲念曉諭之後。又不肄習。則斷不可饒貸矣。國榮曰。無分才落。卽是古典。若依法沙汰。則渠輩固無辭稱冤。而特垂曲念之意。有此勿論之敎。處分在渠輩。極爲感激。而更不知恥。不爲肄習。則亦無足責矣。上曰。闕內動駕。兵曹當發衛軍治道。而靑陽門內外。泥濘特甚。而不爲修治。致使輦路遲滯。兵曹擧行。極爲駭然。國榮曰。莫重輦路。初不修治。致勤聖慮。誠爲寒心。上曰。藝文提學承牌乎。國榮曰。姑無牌去來矣。命退去。諸臣以次出。
정조 2년
行都承旨洪國榮宿衛所直。行左承旨鄭民始齋直。右承旨李鎭衡齋直。左副承旨朴盛源坐直。右副承旨李敬養坐直。同副承旨申應顯齋直。注書柳孟養藥院直鄭東浚仕直。事變假注書權心彦仕。
정조 2년
傳于鄭民始曰。平安兵使留待。
정조 2년
鄭民始啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。左副承旨進去。
정조 2년
李敬養啓曰。今正月二十四日。都目政事爲之之意。敢啓。傳曰。知道。
정조 2년
戊戌正月二十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日兵曹草記中。監軍科治云者。極涉駭然。監軍若有罪。則請罷請削無所不可。而何必以科治爲目乎。大是失着矣。國榮曰。欲加其罪。何患無辭。而科治之言。難免不察之失矣。上曰。昨日兵曹堂上現告。何不以當日入直捧入。而以再昨日入直尹坊捧入乎。國榮曰。昨日入直堂上。申後替直。其間無以治道。故以再昨日入直捧現告矣。上曰。此則似然矣。命退去。諸臣以次出。
정조 2년
戊戌正月二十日巳時。上御熙政堂。平安兵使入侍時。平安兵使李柱國。右副承旨李敬養。記事官鄭東浚徐龍輔金勉柱。以次進伏訖。上曰。平安兵使進前。柱國進伏。上曰。近聞平安兵營。便同弊局。以記簿言之。名存而實無者甚多云。下去之後。必盡捄弊之道也。仍命宣諭。賜弓矢藥物訖。命退。諸臣以次退出。
정조 2년
戊戌正月二十日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。附廟在近。當進冊於東朝。而獨於慈宮。無一字之上。則情禮俱缺。欲召見大臣問議。卿意。何如。國榮曰。聖敎誠好矣。亦有古例之可據。博詢擧行宜矣。上曰。皇子公主。亦有錫號之規。其在我朝。亦多有可考之例。今此進號。似無少嫌矣。國榮曰。於禮於情。果是應行之事矣。上曰。詢議之際。得無携貮耶。國榮曰。旣是情禮當行之事。則誰敢有異於其間哉。況已例班班有可據者乎。從速議定。似好矣。上曰。明日還宮後。當爲之矣。命退去。諸臣以次出。
정조 2년
戊戌正月二十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。璿源殿祭物。自內備行。故器數無定。多至近百器。雖與時享有異。其在節情合禮之道。不以此因循。故問於內間。祭物中疊器及不甚緊關者量減。以四十六器酌定磨鍊矣。以此出圖式然後。可成祭儀。且內出器皿。每多不齊。或大或小。此亦未安。予意則及此二室祭器造成之時。竝與一室祭器。而以銀改造。以爲永久之用。卿意。何如。國榮曰。祭物之繁多。殊欠敬禮。以此器數出圖式。永爲奉行。則甚是得當。莫重祀享祭器。不可不備。而自內所用器皿之不齊。亦涉未安。以銀竝造一二室祭器誠好矣。上曰。一二室祭器。若一時鑄成。則所入之銀。不下數千兩。當此經費匱竭之時。得無苟艱之慮乎。國榮曰。別無苟艱之慮。雖或苟艱。莫重祭器所入。豈以經費之難而不備乎。上曰。卿言是矣。命讀諸道狀啓。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨朴盛源坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書權心彦仕。
정조 2년
大駕詣景慕宮。入齋室後。政院玉堂藥房口傳問安。答曰知道。
정조 2년
王大妃殿惠慶宮。遣承旨問安。答曰知道。
정조 2년
朴盛源啓曰。大司憲李衍祥呈辭。執義李亨元呈辭。掌令兪彦鏶金鍾厚在外。持平李思祚宋銓呈辭。以監察茶時之意。敢啓。傳曰。知道。
정조 2년
傳于洪國榮。曰都承旨入侍。
정조 2년
傳于李敬養曰。諸司預備孝。
정조 2년
朴盛源啓曰。時原任大臣九卿三司長官。依下敎來待矣。傳于曰。入侍。
정조 2년
傳于鄭民始曰。守御使出代。旣命待下敎。禁將兼佩事。牌招聽傳敎。
정조 2년
傳于李敬養曰。俄者雖已處分。更以思之。工判誠有所失矣。大臣九卿。特皆命招。則必有事焉也。若見小報而違牌。則固萬萬寒心。而又若不見小報而違牌。則工曹判書。豈有獨爲命招之理乎。以此以彼。可謂沒着落。而究其本情。似不過以今日判義禁三度入啓。故欲因此卸旣而然矣。其在含容之道。宜示靡不用極之意。前工曹判書洪樂性傳旨。姑爲爻周。更爲牌招。判義禁呈辭。則勿施。
정조 2년
又傳于曰。俄於班行見之。況今工曹判書有闕。呈辭參判許遞。行副司直金用謙除授。
정조 2년
李敬養啓曰。今日政新除工曹判書。待下批牌招。何如。傳曰。允。
정조 2년
有政。吏批。判書金鍾秀進。參判徐浩修進。參議李義翊進。右副承旨李敬養進。以吳載純爲副提學。李秉模爲兵曹參議。李秀夏爲兵曹佐郞。前牧使李漢一。今降通訓。故失馬三匹。依法典降資。
정조 2년
兵批。判書李徽之病。參判嚴璹病。參議未差。參知李義弼入直進。右副承旨李敬養進。副司直金華鎭。
정조 2년
傳于鄭民始曰。騎馬三匹立之。史官一員待命。
정조 2년
傳于李敬養曰。副提調持加減交濟湯入侍。
정조 2년
李敬養。以禮曹言啓曰。臣李景祜與戶曹判書具允鈺。進詣大報壇奉審。則奉室紙位書寫所用黃紬袱一件。饌卓巾一件。樽卓巾一件竝渝色。雉尾帚一柄破傷。北壝門上橫木朽傷。籩三箇羃八箇扄一箇爵耳一箇破傷。黃幕一浮黃幕朴工木一介黃帳五浮黃綿絲中束乼一艮衣渝色破傷。白布遮日四幅油遮日一浮八張大束乼三艮衣中束乼二艮衣小束乼二艮衣破傷。典祀廳白紋地衣二浮仰遮油芚一浮破傷。工人所着紅紬衣二件皁紬衣三件白紬中單一件進賢冠二部价幘冠二部幞頭二部皮弁冠一部白紬裙一件白布襪二件烏皮履三部角槌一箇。舞翟三箇干二箇瑟匣二箇破傷。從享位白沙盞二箇白砂碗三箇白砂大接一箇破傷。趁卽改備修補之意。分付各該司。何如。傳曰。允。
정조 2년
申應顯。以兵曹言啓曰。訓鍊都監哨官韓聖儉禁推。而該營書的赤草省記中。初不懸頉。以致受點之後。書的赤始爲來告。事極可駭。當該書的赤。自本曹從重決棍。元單子中。改付標以入之意。敢啓。傳曰。知道。
정조 2년
又以訓鍊都監言啓曰。依傳敎。中呼名官趙鎭昌決棍五度。本局把摠具世元參酌決棍十度。而哨官李厚坤。方在內入直。待出直決棍之意。敢啓。傳曰。知道。
정조 2년
戊戌正月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。詳見各軍門會計。則留庫擧皆枵然。脫有緩急。將何可恃。誠爲寒心。至於兵曹。則比軍門尤甚。不可不一次反庫然後。可有釐正之道矣。國榮曰。軍門之徒擁虛簿。其來久矣。許多錢布。盡歸尾閭之科。至於莫可收拾之境。誠爲悶然也。上曰。承旨侍衛。初不知乘輿處所。豫待於賓陽門外云。極涉疎率。孝明殿當展拜。承旨侍衛。待令於普和門外事。注書出去。分付。賤臣承命。分付。上步出資始門外乘輿。入侍承史。隨詣普和門外。此以下在兼注書日記